**PROGRAMA ȘCOLARE**

Programa şcolară pentru ***disciplina religie* *- la* *toate cultele***reprezintă o ofertă curriculară pentru învățământul preuniversitar. Disciplina este prevăzută în *planul-cadru de învățământ*, la nivelul *ariei curriculare* *Om şi societate*, având un buget de timp de 1 oră/săptămână, pe durata unui an şcolar, în conformitate cu *Planurile-cadru de învățământ pentru învățământul gimnazial* aprobate prin OMENCS nr. 3590/05.04.2016.

 Programa disciplinei *Religie* este elaborată potrivit modelului de proiectare curriculară centrat pe competențe. Construcția programei este realizată astfel încât să contribuie la dezvoltarea profilului de formare al elevului, prin raportare la cerințele exprimate în *Legea educației naționale nr. 1/2011* cu completările şi modificările ulterioare, precum şi prin raportare la caracteristicile de dezvoltare ale elevilor.

 *Structura programei şcolare de Religie* include, pe lângă nota de prezentare, următoarele elemente:

* *Competențe generale;*
* *Competențe specifice şi exemple de activități de învățare;*
* *Conținuturi;*
* *Sugestii metodologice*.

*Competențele* sunt ansambluri structurate de cunoştințe, abilități şi atitudini dezvoltate prin învățare, care permit rezolvarea unor probleme specifice unui domeniu sau a unor probleme generale, în contexte diverse.

*Competențele generale* vizează achizițiile elevului dobândite la ora de *Religie* pe parcursul întregului învățământ preuniversitar. Acestea contribuie în mod direct la realizarea profilului de formare al elevului și reflectă în mod adecvat specificul domeniuluieducației religioase.

 *Competențele generale specifice* *programei de religie* sunt:

* *Utilizarea conceptelor specifice religiei proprii, în conexiune cu diferite manifestări ale credinței;*
* *Manifestarea unui comportament moral, în viaţa personală şi în societate, în acord cu valorile religioase;*
* *Raportarea experienţelor din viaţa de zi cu zi la principiile religioase, cu respectarea identităţii şi diversităţii religioase.*

*Competențele specifice* sunt derivate din competențele generale şi se formează pe durata unui an şcolar. Acestea sunt adaptate la nivelul de dezvoltare al elevilor, facilitând orientarea evaluării performanței acestora şi totodată oferă cadrul pentru proiectarea demersului didactic.

 Pentru dezvoltarea competențelor specifice, în programă sunt propuse *exemple de activități de învățare* variate, cu rol de orientare a strategiilor didactice ce urmează a fi dezvoltate de profesori. Acestea valorifică contexte de învățare formală, nonformală şi informală, vizează activitatea elevilor(nu a profesorului) şi au rol de a stimula participarea activă a acestora la propria învățare. Profesorul are libertatea să modifice, să completeze sau să înlocuiască activitățile de învățare.

*Conținuturile învățării* constituie decupaje didactice relevante, necesare elevilor pentru dobândirea competențelor specifice. Listele de competențe specifice şi de conținuturi sunt elaborate de către fiecare cult, permițând orientarea către teme relevante pentru fiecare dintre acestea. Conținuturile au fost concepute în spirit *inter-confesional* si *inter-religios*, în concordanță cu principiile deontologice si psihopedagogice actuale.

*Sugestiile metodologice* oferă clarificări pentru elementele de noutateale programei şi includ exemple de strategii didactice, repere pentru proiectareademersului didactic, precum şi elemente de evaluare continuă. De asemenea, sugestiile metodologice fac trimitere la o diversitate de contexte de învățare şi la modalități de personalizare a demersului didactic (prin referiri la interesele speciale de cunoaştere, specificul diferitelor comunități, adaptarea la nevoi speciale de învățare).

*Abordarea conținuturilor* presupune o atitudine flexibilă a profesorului de religie, prin accentul pus pe: valorificarea experiențelor de viață ale elevilor; accentuarea caracterului aplicativ al conținuturilor; abordări diferențiate ale conținuturilor învățării, în acord cu experiențele elevilor şi cu contextul social în care trăiesc aceştia; realizarea de conexiuni între *religie* şi *alte discipline de studiu*.

 Prin *OMEN nr. 3393 / 28.02.2017* au fost aprobate programele școlare la disciplina ***Religie pentru clasele a V-a - a VIII-a****,* la următoarele culte:

1. *Religie – Cultul Adventist de Ziua a Şaptea, clasele a V-a - a VIII-a*
2. *Religie – Cultul Baptist, clasele a V-a - a VIII-a*
3. *Religie – Cultul Creştin după Evanghelie, clasele a V-a - a VIII-a*
4. *Religie – Cultul Evanghelic CA, clasele a V-a - a VIII-a*
5. *Religie – Cultul Greco-Catolic, clasele a V-a - a VIII-a*
6. *Religie – Cultul Musulman, clasele a V-a - a VIII-a*
7. *Religie – Cultul Ortodox, clasele a V-a - a VIII-a*
8. *Religie – Cultul Ortodox de Rit Vechi, clasele a V-a - a VIII-a*
9. *Religie – Cultul Ortodox Ucrainean, clasele a V-a - a VIII-a*
10. *Religie – Cultul Penticostal, clasele a V-a - a VIII-a*
11. *Religie – Cultul Reformat , clasele a V-a - a VIII-a*
12. *Religie – Cultul Reformat, clasele a V-a - a VIII-a - versiune în limba maghiară*
13. *Religie – Cultul Romano-Catolic de limbă română, clasele a V-a - a VIII-a*
14. *Religie – Cultul Romano-Catolic de limbă maghiară, clasele a V-a - a VIII-a*
15. *Religie – Cultul Romano-Catolic de limbă maghiară, clasele a V-a - a VIII-a,*

 *versiune în limba maghiară*

1. *Religie – Cultul Unitarian, clasele a V-a - a VIII-a.*

 **Pentru a asigura un *cadru coerent în predarea* *Religiei*, programa şcolară propune un set de elemente comune pentru toate cultele din România care au drept de predare a propriei religii în sistemul de învățământ: *lista competențelor generale*, o parte dintre *competențele specifice* şi o serie de *exemple de activități de învățare* şi partea generală a *sugestiilor metodologice*.**

 Centrarea pe aspecte practice, pe valorificarea experienţelor de viaţă ale copilului - la nivelul fiecărei clase, *programele* prezintă o ofertă curriculară care include nu doar aspecte de învățătură creştină, ci şi un ansamblu consistent de elemente de morală religioasă aplicată şi aspecte de viață comunitară.

 *Exemplele de activități de învățare* sunt diversificate, valorifică contexte de învățare formală, nonformală şi informală, pun accent pe valorificarea experiențelor de viață ale elevilor, facilitând contexte semnificative de învățare pentru viața reală.

 Programa permite *abordări diferențiate* ale conținuturilor învățării, în acord cu experiențele elevilor şi cu contextul social în care trăiesc aceştia; realizarea de conexiuni între *religie* şi *alte discipline de studiu* şi au rol de a stimula participarea activă a elevilor la propria învățare.

 Atât prin competenţele generale şi specifice, cât şi prin elemente de conţinut, programa propune o *orientare axiologică* spre un ansamblu de valori semnificative, precum: respect pentru celălalt, iubire, încredere, ajutoare şi sprijin, optimism, perseverenţă.

***Aplicarea programelor școlare* la nivelul gimnazial este următoarea:**

* ***programa școlară pentru clasa a V- a* – începând cu anul școlar 2017-2018;**
* ***programa școlară pentru clasa a VI- a* – începând cu anul școlar 2018-2019;**
* ***programa școlară pentru clasa a VII-a* – începând cu anul școlar 2019-2020;**
* ***programa școlară pentru clasa a VIII-a* – începând cu anul școlar 2020-2021.**